**Viața la țară - Pregătind un popor**

De: Jim Hohnberger

Iubitorul nostru Creator avea planuri de viață pentru poporul său. **Nu a fost scopul Său să adune oamenii în orașe**, înghesuiți în apartamente mici în edificii mari. La început El, i-a pus pe părinții noștri în mijlocul unor priveliști și sunete frumoase de care dorește să ne bucurăm și astăzi. Cu cât ne armonizăm mai mult cu planul original al lui Dumnezeu, cu atât vom avea mai multe șanse de a asigura sănătatea trupului, minții și a sufletului.

**PLANUL LUI DUMNEZEU**

Planul original al lui Dumnezeu nu s-a schimbat. Vom obține în continuare beneficii reale dacă încercăm să trăim așa cum a plănuit El ca noi să trăim. Una dintre autorele mele preferate, Ellen G. White, a scris pe larg despre necesitatea de a obține prosperitate spirituală atât pentru noi cât și pentru familiile noastre, făcând din ea chiar prima noastră prioritate în alegerea unui loc de locuit. Vă recomand să citiți capitolul "Alegerea și pregătirea căminului" în cartea Divina vindecare și broșura, Viața la țară.

Când alegem un loc de locuit, Dumnezeu dorește ca noi să luăm în considerare mai întâi influențele morale și religioase care ne vor înconjura pe noi și familiile noastre. Trebuie să alegem cea mai favorabilă locație pentru creșterea noastră spirituală. **În loc de a viețui acolo unde nu pot fi văzute decât lucrările oamenilor, unde priveliștele și sunetele nutresc adesea gânduri îndreptate către rău, unde frământarea și zăpăceala aduc oboseală și tulburare, mergeți acolo unde puteți contempla lucrările lui Dumnezeu. Găsiți-vă odihna spiritului în frumusețea, liniștea și pacea naturii. Acolo vom găsi odihnă pentru spirit, minte și corp**. Lăsați ca ochiul să se odihnească asupra câmpurilor verzi, asupra dumbrăvilor și dealurilor, văilor și munților inspiratori. Priviți sus, la cerul albastru, neacoperit de praful și fumul orașului, și respirați aerul înviorător al cerului.

Dumnezeu a planificat ca, căminul primilor noștri părinți **să fie modelul tuturor căminelor**. Deși în prezent nu putem copia Grădina Edenului, ne putem armoniza cu planul original al lui Dumnezeu. Tot ceea ce înconjura sfântul cuplu a fost o lecție pentru toate vârstele: **că fericirea adevărată nu se găsește în ostentație, lux și extravaganță, ci în comuniune, părtășie și armonie cu Dumnezeu. Dacă omul ar acorda mai puțină atenție artificialului și materialului și ar cultiva o simplitate mai mare, el ar fi mult mai aproape de împlinirea scopului lui Dumnezeu în viața lui însuși.** Mândria și ambiția nu sunt niciodată satisfăcute, dar cei care sunt cu adevărat înțelepți vor căuta adevăratul scop al vieții - să se pună în armonie absolută și totală cu Dumnezeu.

**Isus a venit pe Pământ ca ambasador** al lui Dumnezeu, **pentru a ne arăta cum să trăim** ca să avem cele mai bune realizări în viață. Care au fost condițiile alese de Tatăl infinit pentru Fiul Său? Un cămin izolat pe dealurile Galileii, o viață simplă, liniștea răsăritului sau apusului de soare în vâlceaua verde, lucrările sfinte ale naturii și comuniunea sufletului cu Dumnezeu - **acestea erau condițiile și ocaziile timpurii a lui Iisus**. Viața sa simplă și pașnică și chiar tăcerea Bibliei în raport cu primii Săi ani de viață ne învață o lecție importantă. Cu cât viața copilului este mai liniștită și mai simplă, cu cât este mai liberă de excitări artificiale și mai în armonie cu natura, cu atât mai favorabilă este ea dezvoltării fizice și mentale precum și tăriei spirituale.

Da, Isus este exemplul nostru. Atât de mulți oameni vorbesc cu interes despre perioada lucrării Sale publice, dar învățăturile din primii 30 de ani ai Săi trec neobservate. Isus a trebuit să dezvolte și să formeze un caracter ca al tău și al meu, iar Tatăl nostru Ceresc i-a dat treizeci de ani de simplitate și liniște pe dealurile Galileii pentru a-l pregăti pentru cea mai mare lucrare făcută vreodată pe Pământ.

**EXEMPLE VALOROASE**

Tot așa a fost cu marea majoritate a celor mai buni și mai nobili bărbați din toate veacurile. Citiți istoria lui Avraam, Iacov, Iosif, Moise, David și Elisei. Studiați viețile bărbaților din vremurile de mai târziu, care au ocupat cu multă vrednicie poziții de încredere și răspundere. Câți dintre aceștia au fost crescuți în căminuri aflate la țară? Erau străini de ceea ce se numește lux. Ei nu și-au petrecut tinerețea în distracții. Mulți au fost siliți să lupte cu sărăcia și vitregia soartei. **Ei au învățat de timpuriu să muncească, iar viața lor activă, desfășurată în aer liber, a adus vigoare și elasticitate tuturor capacitățiilor lor.** Nevoiți să depindă de propriile lor resurse, ei au învățat să lupte cu dificultățile și să depășească obstacolele, dobândind astfel curaj și perseverență. Au învățat lecțiile încrederii în sine și ale stăpânirii de sine. **Aflați într-o mare măsură la adăpost de tovărășiile rele, eu au fost mulțumiți cu plăcerile naturale și cu prieteniile sănătoase. Erau simpli în ce privește gusturile și moderați în obiceiurile lor. Se conduceau după principii, și au crescut curați, puternici și cinstiți.** Când au fost chemați la lucrarea vieții lor, au adus pentru aceasta putere fizică și intelectuală, un spirit optimist, abilitatea de a planifica și de a executa și statornicia de a se împotrivi răului, lucru care a făcut din ei o putere pentru bine în lume. Să luăm în considerare doar unul dintre acei bărbați. **Care a fost rețeta lui Dumnezeu pentru pregătirea lui Moise pentru a-și elibera poporul de sclavie?**

“Prin credinţă Moise, când s-a făcut mare, n-a vrut să fie numit fiul fiicei lui Faraon, ci a vrut mai bine să sufere împreună cu poporul lui Dumnezeu decât să se bucure de plăcerile de o clipă ale păcatului. El socotea ocara lui Hristos ca o mai mare bogăţie decât comorile Egiptului, pentru că avea ochii pironiţi spre răsplătire”. Evrei 11:24-26. **Moise era calificat să se afle printre marii oameni ai pământului**, să strălucească în curțile celui mai glorios regat al său și să mute sceptrul puterii sale. Măreția sa intelectuală îl deosebește de marii oameni din toate epocile. Ca istoric, poet, filosof, general al armatelor și legislator, el rămâne de neegalat.

**Cu toate acestea, Dumnezeu nu l-a considerat pe Moise pregătit pentru marea Sa lucrare.** Înțelepciunea infinită avea prevăzut în continuare pentru el o pregătire suplimentară în mijlocul singurătății muntelui. Patruzeci de ani în liniștea munților, în școala de lepădare de sine și simplitate – aceasta va constitui baza pregătirii sale. Acolo propria sa inimă va fi pusă în armonie absolută și totală cu Dumnezeu; **această singurătate va constitui pregătirea lui înainte ca el să poată servi ca și instrument eficient pentru a elibera poporul lui Dumnezeu de robia lor crudă.**

**DIFERITE PLANURI**

Probabil că am fi renunțat la acea lungă perioadă de muncă și întuneric, considerând-o o mare pierdere de timp. **Prietene, vrei să renunți la prescripția lui Dumnezeu pentru a ne pregăti așa cum a făcut el cu Moise și cu mulți alții?** Vrei să ieși și să salvezi poporul lui Dumnezeu ca Moise, înainte de a fi pregătit? Îmi place următoarea ilustrație găsită în cartea ***„Divina vindecare” pg. 472:*** " În plina lumină a zilei și înconjurată de muzica altor voci, pasărea din colivie nu va cânta melodia pe care stăpânul dorește ca ea să o învețe. Prinde un sunet acum, un tril altă dată, dar niciodată o melodie întreagă și distinctă. Însă stăpânul acoperă colivia și o pune acolo unde pasărea va auzi doar melodia pe care trebuie să o cânte. În întuneric, ea încearcă să cânte acea melodie din nou și din nou, până când o știe, și izbucnește într-un cânt desăvârșit. Apoi pasărea este readusă la locul ei, unde va putea cânta mereu acea melodie, la lumină. **Tot așa procedează și Dumnezeu cu copiii Săi. El are să ne învețe un cântec și după ce-l vom fi învățat printre umbrele suferințelor, îl vom putea cânta mereu după aceea.**

Dumnezeu vrea să ne învețe un cântec. Ioan Botezătorul a fost dus în deșert timp de 30 de ani pentru a învăța acel cântec. Apostolul Pavel, după experiența sa din Damasc, nu a fost trimis imediat, ci a fost trimis în deșertul Arabiei timp de trei ani pentru a învăța acel cântec. Vezi Galateni 1: 15-18. Dumnezeu vrea să ne învețe întregul cântec al lui Moise și cântecul Mielului. Vezi Apocalipsa 15: 3-4. Prieteni, aici este vorba despre viața la țară. Aceasta înseamnă „ca să gătească Domnului un norod bine pregatit pentru El”. Luca 1:17. Nu este vorba de a se ascunde într-o izolare egoistă pe vârful unui munte și a așteapta ca Domnul să se întoarcă. Nici nu este vorba despre construirea de case și clădiri luxoase care să înalțe pe om și să-i mulțumească mândria. Nici nu este vorba de a construi avanposturi autosuficiente în care să te glorifici și să te simți în siguranță. Povestea lui Nebucadnețar ne învață cu siguranță că puterea națiunilor, precum și a oamenilor individuali, nu se găsește în clădirile care par să le facă invincibile. **Pentru că puterea noastră se măsoară numai prin cât de fidel permitem să se împlinească scopul lui Dumnezeu în noi și prin noi.** Trebuie doar să citim istoria unor oameni precum Ilie, Elisei, Regele David, Daniel, Iosif, Luther, Huss, Ieronim și Wesley pentru a vedea că puterea omului vine doar *prin fidelitatea intimă față de Dumnezeu*, mai degrabă decât prin instalațiile și armele făcute de către om. **Regele Ezechia, după primirea trimișilor babilonieni, a fost încercat de Domnul**. Îl va ridica Ezechia pe Dumnezeul cerului ca putere și măreție? Nu, în schimb, el „le-a arătat locul unde erau lucrurile lui de preţ, argintul şi aurul, mirodeniile şi untdelemnul cel scump, casa lui cu arme şi tot ce se afla în vistieriile lui: n-a fost nimic pe care să nu li-l fi arătat Ezechia în casa lui şi în toate moşiile lui." 2 Împărați 20:13. Este securitatea sau suficiența omului în lucrările propriilor noastre mâini? Nu! Nu! Este doar în marele EU SUNT. Apostolul Pavel o rezumă în cinci cuvinte: „Suficiența noastră vine de la Dumnezeu”. 2 Corinteni 3: 5. **Viața la țară nu este nici o ascunzătoare, nici o retragere pentru a ne petrece timpul liber și recreații egoiste.** Nu, nu; adevărata viață la țară nu este nimic de acest fel, dar este menită să ne învețe un cântec nou, așa cum au învățat Ioan Botezătorul, Apostolul Pavel și Patriarhul Moise. **Fiecare dintre ei a fost așezat acolo de Tatăl Ceresc la fel ca acea mică pasăre în colivie pentru a învăța un nou cântec.**

**PENTRU CE?**

Atunci când este folosită corect, viața la țară acționează ca un văl, ca în povestea păsării în colivie, protejându-ne împotriva influențelor nocive și a distracțiilor lumești, transformate în focare de adicție și corupție. Sunt văzute peste tot imagini și sunetele malefice. Peste tot există instigare la tot felul de senzualitate, mondenitate, materialism și disipare. Fluxul de corupție și criminalitate este în continuă creștere. În fiecare zi, presa și știrile aduc evidențe despre recorduri de violență, jafuri, asasinate, sinucideri și crime, nedemne de menționat. Și aceste atrocități devin atât de frecvente încât cu greu provoacă comentarii sau surprize.

Există, de asemenea, o pasiune intensă pentru a câștiga bani, un vârtej constant de excitație și căutarea plăcerii, luxului și extravaganței. Toate acestea sunt forțe care, dacă planează asupra tinerilor noștri și asupra noastră, au o putere aproape irezistibilă. Tinerii, fără prea multe alte lucruri de făcut, obțin adesea educația străzii și formează prietenii strânse cu tineri nedisciplinați și necreștini prin care dobândesc cunoștiință de adicții și obiceiuri lumești.

Mediul fizic din orașe este, de asemenea, un pericol pentru sănătatea noastră. Riscul constant de contact cu boli, prevalența aerului poluat, a apei impure, a clădirilor cu apartamente întunecoase, compacte și nesanitare sunt doar câteva dintre numeroasele pericole pentru sănătatea noastră fizică.

Adevăratele calități creștine se dobândesc cel mai bine într-un mediu retras la țară.

Sunt profund convins că nici o familie dintr-o sută nu obține beneficii fizice, mentale sau spirituale trăind la oraș. Credința, speranța, dragostea și fericirea se dobândesc cel mai bine în locuri izolate, unde există câmpuri, dealuri și copaci. Îndepărtați-vă copiii de atracțiile și sunetele orașului, departe de bătăile și bocetele traficului și sirenelor, iar mintea lor va deveni mai sănătoasă. Acolo veți descoperi că va fi mai ușor să le semănați în inimă, adevărurile despre lucrarea lui Dumnezeu.

Trimiteți copiii la școlile din oraș, unde toate aspectele ispitei așteaptă să-i atragă și să-i demoralizeze, iar efortul de construire a caracterelor **va fi de zece ori mai dificil** atât pentru părinți, cât și pentru copii.

Părinți, vă pierdeți copiii? Sunt din ce în ce mai asemănători lumii? Unde locuiți? Oare nu vă dați seama de ceea ce Dumnezeu a spus: „Scapă-ţi viaţa; să nu te uiţi înapoi, şi să nu te opreşti în vreun loc din Cîmpie: scapă la munte, ca să nu pieri." Geneza 19:17. Iar apostolul Pavel ne-a avertizat: „Ieşiţi din mijlocul lor, şi despărţiţi-vă de ei,”. 2 Corinteni 6:17. Vedeți, Dumnezeu înțelege că **prin contemplare** vom fi transformați. Așadar, atunci când alegem o casă pentru familiile noastre, Dumnezeu vrea ca noi să luăm în considerare mai întâi influențele morale și religioase care ne vor înconjura copiii. Biblia o rezumă bine în Filipeni 4:8 „Încolo, fraţii mei, tot ce este adevărat, tot ce este vrednic de cinste, tot ce este drept, tot ce este curat, tot ce este vrednic de iubit, tot ce este vrednic de primit, orice faptă bună, şi orice laudă, aceea să vă însufleţească.".

Oare Dumnezeu ar fi putut spune acest lucru, într-o formă mai simplă sau mai clară? Este de datoria noastră să eliminăm orice influență, să rupem orice obicei, să întrerupem orice legătură care ne îndepărtează de angajamentul nostru și al familiei noastre cel mai spontan, franc și autentic față de Dumnezeu. Acesta este scopul viețuirii la țară. Acesta este vălul de protecție pe care viața la țară îl poate oferi, dacă ne pasă sincer de acest lucru. Dar nu este suficient să fii protejat de influențele rele ale orașului.

Luați în considerare pentru o clipă păgânii din pădurile îndepărtate ale lumii. Cu siguranță se află într-un mediu izolat, dar nu sunt îndreptățiți prin mediul în care se află. Ieremia 3:23 spune: „În adevăr, zadarnic se așteaptă mântuire de la dealuri și de la mulțimea muntilor; în adevăr, în Domnul Dumnezeul nostru este mântuirea lui Israel”.

Dumnezeu i-a trimis pe Ioan Botezătorul, Apostolul Pavel și pe Patriarhul Moise în medii izolate pentru a dobândi ceva. **Nu doar schimbarea mediului a pregătit acești oameni pentru lucrarea lor. A fost timpul și comuniunea cu Dumnezeu; mult timp și părtășie.** **Dumnezeu i-a trimis acolo cu scopul de a restabili imaginea Sa în ei,** pentru a-i învăța un cântec nou și a aduce acest cântec din munți, mulțimii. Acest scop a devenit ulterior scopul vieții lor. S-ar putea ca patruzeci de ani în munți să fie prea lungi pentru Moise, sau treizeci de ani în deșert pentru Ioan Botezătorul sau trei ani de comuniune liniștită cu Dumnezeu pentru apostolul Pavel? S-ar putea ca perioadele să fie prea lungi? A fost o decizie nesăbuită să-l ducă pe Moise în pustie în timp ce poporul lui Dumnezeu era epuizat în sclavie, și sclavie crudă? Nu! Timpul nu ar fi putut fi mai bine petrecut.

Dumnezeu știa că Moise avea nevoie să petreacă patruzeci de ani în umila lucrare a păstoritului oilor. Obiceiurile de îngrijire, tăgăduire de sine și îngrijorare tandră pentru turma sa, dezvoltate în acest fel, l-ar pregăti să devină păstorul plin de compasiune și răbdare al Israelului. Niciun avantaj pe care l-ar putea oferi instruirea sau educația umană nu ar putea înlocui această experiență. S-ar putea să fi calculat înțelepciunea infinită, prea mult timp sau un preț prea mare? Dumnezeu știa de ce avea nevoie Moise. Înainte de cei 40 de ani din viața sa la țară, Moise era îngâmfat, mândru, invidios, încrezător în sine, foarte educat și foarte nerăbdător. După 40 de ani la țară, Moise și-a pierdut încrederea în el însuși, a devenit umil, mai blând decât orice alt om, timid, venerat, încet la vorbire și răbdător.

Acum Moise era gata să-l reprezinte pe Dumnezeu într-un mod corect, deoarece participase la atributele caracterului lui Dumnezeu. Moise a fost gata să fie omul lui Dumnezeu, pentru că a cunoscut într-o formă intimă și personală pe marele EU SUNT. Ar putea fi că prescripția divină asupra timpului, schimbarea mediului și comuniunea cu Dumnezeu și-au pierdut eficacitatea? Se aplică și astăzi pentru noi în graba societății noastre moderne și ritmante? O astfel de rețetă poate fi eficientă? Prescripția lui Dumnezeu nu și-a pierdut eficacitatea, prietene, și niciodată nu o va pierde. Noi am pierdut rețeta. La fel ca și cu Moise, Dumnezeu are un plan pentru fiecare dintre noi. Dar de multe ori noi o luăm înaintea Domnului sau încercăm să facem lucrarea prin propria noastră forță. Sau încercăm să facem lucrarea înainte ca Dumnezeu să ne pregătească viața. Dacă o luăm înaintea Domnului, va trebui să învățăm niște lecții foarte dificile.

Puneți-vă următoarea întrebare: Duc eu la capăt planul lui Dumnezeu pentru viața mea? Singura modalitate de a găsi răspunsul adevărat este să vă faceți timp pentru a testa rețeta. Trebuie să-ți iei ceva timp. Trebuie să ne luăm timp să cercetăm Cuvântul lui Dumnezeu pentru a vedea dacă viața pe care o ducem, ritmul cu care ne conducem și lucrarea pe care o facem este conform prescripției lui Dumnezeu pentru viața noastră. Avem nevoie de timp! Acesta nu este un moment pentru plăceri personale, ci un moment pentru a încetini alergarea și a primi instrucțiuni clare de la Tatăl Ceresc. Avem nevoie de timp pentru a ne gândi la ceea ce contează cel mai mult în viață. Ce este cel mai important?

Cât timp trebuie să-mi rezerv pentru a-mi conduce familia la tronul harului? Prietene, ia-ți ceva timp pentru a te compara cu standardul Cuvântului lui Dumnezeu și cu caracterul lui Isus. Aplicăți rețeta vieții tale și a membrilor familiei tale, și atunci Dumnezeu te va călăuzi spre eliberarea poporului său din sclavie. Despre asta este vorba la viața la țară – **pregătind un popor.**